**Prof.dr.sc. Tvrtko Jakovina**

Odsjek za povijest

Katedra za svjetsku povijest novog vijeka

01 4092 153 Fakultet

*Tvrtko.Jakovina@ffzg.hr*

Konzultacije:

Srijedom 10-11h, C113

**POVIJEST POKRETA NESVRSTANIH ZEMALJA**

AG 2022/2023, zimski semestar 2022 A001, 11.00-12.30h

**Trajanje**: zimski semestar.

**Status**: izborni predmet.

***Oblik nastave****: 2 sata predavanja*

**ETCS bodovi**: 6

Poštovane kolegice i kolege,

Pokret nesvrstanih zemalja nakon Ujedinjenih nacija, najveća je organizacija suverenih država na svijetu. Pokret, unatoč svojoj manjoj vidljivosti posljednjih desetljeća, djeluje neprekinuto od 1961. godine. Po tome je PNZ ne samo jedna od najvećih, već i najdugovječnijih organizacija u svijetu. Nekada uglavnom sinonim za, možda veliki broj, ali ipak siromašnijih zemalja Trećeg svijeta, danas je to klub u kojem su i neka od najpropulzivnijih i najbogatijih društava na svijetu. Pokret je zato po mnogočemu fenomen, ali u političkom smislu i dalje ima više potencijala, no što je stvarno pokretač inicijativa u međunarodnoj politici. Geneza nastanka Pokreta, njegova aktivnost tijekom Hladnog rata i opstanka sve do današnjih dana, važnost za međunarodne odnose Titove, republikanske, Jugoslavije, predmet je ovog izbornog kolegija.

Pokret nesvrstanih zemalja od prve konferencije u Beogradu 1961., kada su se u jednu organizaciju povezale azijske inicijative i ideje i europska, jugoslavenska, akcija i politika, trajno je bio izložen napetostima i napadima niza „radikalnih“ država koje nisu prihvaćali „izvorna načela nesvrstavanja“, onako kako ih je tumačila i postavljala SFRJ. Primjerice Kuba je od samog početka inzistirala na „trikontinentalizmu“, a tijekom sedamdesetih željela Pokret pretvoriti u „prirodnu rezervu“ Sovjetskog Saveza. U jednoj fazi Indonezija je tražila reorganizaciju s idejom približavanja prokineskoj politici „Novih snaga koje se rađaju“.

Predmet bi trebao pokazati razvoj ideje, početke koji su bili neeuropski, a onda europsku, odnosno, jugoslavensku dominaciju u Pokretu, odnos super-sila i bivših kolonijalnih sila prema filozofiji pokreta i pojedinim članicama. Osim razmatranja pojma nesvrstanosti, pa i neutralizma, podrobnije bi se raspravile najvažnije etape u povijesti pokreta, njegove krize, nositelji, konferencije i kritičari, sve do današnje uloge ili, bolje rečeno, potencijalne uloge Pokreta u međunarodnim odnosima. Čitanjem nekih od dokumenata Pokreta, trebali bismo se bolje upoznati s glavnim problemima Pokreta, nekada i danas otvorenim kriznim područjima u svijetu, naučiti elemente konferencijske diplomacije, način na koji se čitaju (naizgled suhe) diplomatske deklaracije, kako se traži konsenzus među nizom disparatnih, pa i zaraćenih država, koje funkcioniraju unutar iste inicijative/pokreta. Najdetaljnije će se govoriti o ponašanju jugoslavenske diplomacije, koja je u mnogočemu bila glavni motor Pokreta. Pogled na PNZ iz prizme jugoslavenskih arhiva bit će zato najdominantniji. To uključuje i europsku komponentu nesvrstavanje, aktivnosti Grupe NN (neutralnih i nesvrstanih) zemalja tijekom sedamdesetih i osamdesetih godina u sklopu KESS-a. Kolegij bi trebao i bolje smjestiti Pokret nesvrstanih zemalja u maticu vanjskopolitičke povijesti SFRJ i svijeta, ali i objasniti zašto (i koliko) se toga nasljeđa Hrvatska kasnije odrekla.

Veliki dio literature bit će dostupan u elektronskom obliku. Na temelju nje, trebat ćete napisati ispit ili, ukoliko netko inzistira, odgovarati usmeno. Seminarski rad obvezan je za završetak kolegija, a tema može biti široka, povezana s krizama u Trećem svijetu, reakcijama Nesvrstanih na poneke od njih i slično. Uz vašu aktivnost tijekom seminara (očekujem raspravu o materijalu koji ćemo čitati) i ocjene iz testa i seminara (u sličnim omjerima), formirat ćemo zaključnu ocjenu.

**Teme predavanja:**

1. Što je nesvrstavanje? Tko su bili i jesu nesvrstani? Beograd 2021. Zašto Pokret još uvijek postoji? Zašto je pokret bio kritiziran? Što će kolegij pokrivati i obrađivati?
2. Mi i Globalni jug: Dragutin Lerman, braća Seljan, Filip Vezdin, Tibor Sekelj, Petar Guberina.
3. Prije Bandunga. Indija. Nesvrstavanje. Bandung.
4. Između Bandunga i Beograda 1961. Brijuni 1956.
5. New York 1960. „Galeb“ i put oko Afrike 1961.
6. Kairo i Beograd 1961.
7. Kairo 1964. Indonezijski izazov s kineskom inspiracijom i „trikontinentalni“ napad na „izvorna načela nesvrstavanja“
8. Kriza Pokreta i njegov oporavak. Lusaka 1970.
9. Detant i nesvrstani. Kubanski izazov.
10. Šesta konferencija PNZ na Kubi 1979. Titova smrt. Afganistan.
11. Iračko-iranski rat. Bagdad i New Delhi; Sedma konferencija PNZ.
12. Nakon Titove smrti: jugoslavenski pad (Osma konferencija PNZ u Zimbabveu) i uspjeh (MK na Cipru)
13. NN grupa i Konferencija o europskoj sigurnosti i suradnji.
14. Beograd 1989. i raspad Jugoslavije. Raspad europske komponente nesvrstavanja.
15. Nesvrstavanje u 21. stoljeću.

**LITERATURA:**

Najveći dio članaka ili stranica iz knjiga potrebnih za svladavanje kolegija bit će dostupan na Omegi. Ovo su neke od korisnih knjiga i članaka koje vam mogu pomoći za pisanje seminara, kao i svladavanje gradiva. Materijal koji je na Omegi ovdje ne citiram. Stavovi jugoslavenske diplomacije uvijek su solidno dokumentirani u člancima časopisa „Međunarodna politika“ (Beograd).

1. Altman, Gavro, „Velika debata o značenju i ciljevima nesvrstanosti“, Zagreb 1981.
2. Kosanović, Milan*,* "Brandt and Tito. Between Ostpolitik and Nonalignement", 232-268, u *Ostpolitik, 1969-1974. European and Global Responses* (ur. Carole Fink i Bernd Scaefer), Cambridge, Cambridge University Press 2009.
3. Tadić, Bojana, "Nesvrstanost u 1968. godini", 45-61, u *Međunarodni odnosi*, Beograd 1969.
4. Ajami, Fouad, The Third World Challenge: The Fate of Nonalignment, Foreign Affairs, Winter 1980/81, Vol.59, No.2.
5. *1956-1989, Documents of the Gatherin of the Non-aligned Countries,* Volume I , Međunarodna politika i Institut za međunarodnu politiku i privredu, Beograd, 1989.

**Knjige:**

1. *KULLAA, Rinna, Non-alignment and Its Origins in Cold War Europe, Yugoslavia, Finland and the Soviet Challenge. I.B. Tauris, London 2012.*
2. MANDIĆ, Blažo, *Tito u dijalogu sa svijetom.* Novi Sad, Agencija Mir, 2005.
3. MATES, Leo, *Međunarodni odnosi socijalističke Jugoslavije*. Beograd, Nolit, 1976.
4. MATES, Leo, *Počelo je u Beogradu... 20 godina nesvrstanosti.* Zagreb, Globus, 1982.
5. PIRJEVEC, Jože, *Jugoslavija 1918-1992. Nastanek, razvoj ter razpad Karadjordjevićeve in Titove Jugoslavije.* Koper, Založba Lipa, 1995.
6. PETKOVIĆ, Ranko, *Subjektivna istorija jugoslovenske diplomatije 1943-1991.* Beograd, Službeni list SRJ, 1995.
7. *Nesvrstanost u osamdesetim godinama, ur. Ranko Petković. VPA (Vjesnikova press agencija) : Zagreb 1982.*
8. TADIĆ, Bojana, *Nesvrstanost u teoriji i praksi međunarodnih odnosa,* Izdanje Instituta za međunarodnu politiku i privredu, Beograd 1976.
9. The Non-Aligned Movement and the Cold War. Delhi-Bandung-Belgrade. Nataša Mišković, Harald Fischer Tine and Nada Boškovska (ed)., Routledge, New York 2014.

**Moji članci i knjige o PNZ:**

1. Jakovina, Tvrtko, "Život u limenki sa crvima, Kako su živjeli i doživljavali Titovu Jugoslaviju? – razgovori američkih diplomata skupljenih u Foreign Affairs Oral History Program Udruge za diplomatske studije i Sveučilišta Georgetown u Washingtonu"*,* 159-186, u *Historijski zbornik*, godina LIV, Zagreb 2001.
2. Jakovina, Tvrtko, "Sjećanja koja čine povijest, Razgovor s Mirom Kreačićem, jugoslavenskim veleposlanikom i diplomatom", 901-916, u *Časopis za suvremenu povijest*, god. 34., br. 3., Zagreb 2002.
3. Jakovina, Tvrtko, "Hrvatski izlaz u svijet. Hrvatska/Jugoslavija u svjetskoj politici 1945.–1991.", 337-388, u *Hrvatska politika u XX. Stoljeću, Zbornik*, Matica hrvatska, Zagreb 2006.
4. Jakovina, Tvrtko, "Američki predsjednici i europski jugoistok u 20. i 21. stoljeću. Ratne intervencije, partnerstvo i sukobi na europskoj periferiji" (pogovor hrvatskom izdanju), 754-797, u Stephen Graubard, *Predsjednici. Povijest vladanja američkih predsjednika modernog doba*, TIM press, Zagreb 2010.
5. Jakovina, Tvrtko, "Budimir Lončar; Mr. Non-aligned i jugoslavenska politika nesvrstanosti"*,* 86-101, u *Up&Underground*, br. 19/20, Zagreb 2011.
6. Jakovina, Tvrtko, "Neprijatelji ili samo loši susjedi? Jugoslavija i balkanske zemlje 1970-ih i 1980-ih", 47-73, u *Socijalizam na klupi. Jugoslavensko društvo očima nove postjugoslavenske humanistike* (ur. Lada Duraković i Andrea Matošević), Pula-Zagreb, Srednja Europa, CKPIS, Sveučilište Jurja Dobrile u Puli, Sanjam knjige u Istri, 2013.
7. Jakovina, Tvrtko, Yugoslavia on the International Scene. The Active Coexistence of Non-aligned Yugoslavia, Yugoslavia from a Historical Perspective, Helsinki Committee for Human Rights in Serbia, Belgrade 2017; 461-515.
8. Aktivna koegzistencija nesvrstane Jugoslavije, Jugoslavija u istorijskoj perspektivi; Helsinški odbor za ljudska prava Srbije, Beograd 2017; 434-485.
9. Jakovina, Tvrtko, Nesvrstavanje: čarobni štab(ić) jugoslavenske diplomacije, 255-289. U: Dejan Jović (ur.), Marksističke teorije međunarodnih odnosa, Zagreb: Političke analize 2018.
10. Jakovina, Tvrtko, The Evolution of Yugoslav Non-alignment: How Yugoslavia Abandoned its Opposition to Neutrality, 239-266. IN: Notion of Neutralities, Pascal Lottaz and Herbert R. Reginbogin (ed); Rowman and Littlefield 2018.
11. Jakovina, Tvrtko, How Could the Non-Aligned Save Yugoslavia? The 1989 Summit of the Non-Aligned Countries in Belgrade and the Break-Up of Yugoslavia, 195-208. U: European Neutrality and the Soviet Union During the cold War; Lexington within Harvard's Cold War Studies Book Series.

**Knjige:**

1. JAKOVINA, Tvrtko, *Američki komunistički saveznik. Hrvati, Titova Jugoslavija i Sjedinjene Američke Države.* Zagreb, Profil / Srednja Europa, 2003.
2. JAKOVINA, Tvrtko, *Treća strana Hladnog rata*. Zaprešić, Fraktura, 2011.
3. JAKOVINA, Tvrtko, Budimir Lončar. Iz Preka do vrha svijeta. Biografija. Zagreb: Fraktura 2020 (drugo izdanje ili izdanje Službenog glasnika, Beograd 2021.)